  Туспуктэм: Полина Уразова Майя Бывальцева 2023-тӥ арысь 30-тӥ куартолэзьлы Удмуртись нылпи ваён юртъёсын 5 сюрс 165 нуныос вордскизы. Нылпиосты утёнъя калыккуспо нунал азьын элькунын пиналъёслэсь тазалыксэс утён ужпумъёс сярысь улосвылысь тазалыкез утёнъя министрлэсь ужзэ быдэсъясь Наталья Якимова вераз. Нылпилэн тазалыкез сярысь сюлмаськон солэн вордскемзлэсь азьвыл ик, анаезлэн секытэн луоз дыръяз, кутске, пусйиз министр. Нуналмысь быдэсъяськись уж 1 аресозь вож нуныос кулон возьматэтъёсты (показатель младенческой смертности) арлы быдэ кулэстыны луонлык сётэ. « 2014-тӥ арын, кылсярысь, 1 сюрс вордскем нылпиослы со 8,2 вал ке, 2022-тӥ арлы 3,4 луиз – кулэсмон ог 2,5 поллы! 2022-тӥ арын Удмуртия Россиысь 10 улосвылъёс пӧлы пыриз, кытын вож нуныос бырон тужгес шдскымон кулэсмиз » Наталья Якимова, Удмуртиысь тазалыкез утёнъя министрлэсь ужзэ быдэсъясь 2023-тӥ аырсен Россиын вань вордскем нылпиосты выжыысь выжые паласькись 36 висёнъёслы эскерыны кутскизы. Висён шараяське ке, нуныез соку ик эмъяны кутско. Наталья Якимовалэн верамезъя, куд-ог учырын эмъян туж дуно луыны быгатэ, соку эмъюмъёсын юрттыны «Круг добра» азьмурт фонд кутске. Али Удмуртиын 67 пиналъёслы отысь коньдонэн эмъюм висъяло, ар пумозь соослэн лыдзы 131-озь йылоз. Секыт висёнъёслэсь курадӟись яке вӧсь луэм пиналъёслы эмутет фонд но федерал коньдэт чотын федерал центръёсын яке элькун эмъюртъёсын вылӥ технологиосъя эмъюрттэт сёто. 2022-тӥ арын сыӵе юрттэт 1 сюрс 458 пиналъёс басьтӥзы. 2023-тӥ арын вить толэзь куспын – 600-лэсь трос адями. Нылпиослы элькун эмъяськонниын арлы быдэ 2,2 сюрслэсь трос операциос лэсьто, со пӧлын вылӥ технологиосъя. Ваньмыз кулэ тӥрлык со понна вань. 2023-тӥ арын Нылпиослы элькун эмъяськонние 30 миллион мане тыр туала тӥрлык басьтӥзы ни. Таяз арын Можгаын нылпиослы выль эмъюрт ужаны кутскиз. Отын 17,5 сюрс пала пиналъёслэсь тазалыксэс эскеро но эмъяло. Тодэ вайытом, Удмуртиысь зоопаркын но «Адели» центрын Нылпиосты утён нуналлы сӥзем ужрадъёс (0+) радъялозы, озьы ик нырысетӥез удмурт робочемпионат ортчоз. Тегъёс: нылпиос Тазалык тазалыкезутён Удмуртия  